ྋཔཎ་ཆེན་ཐམས་ཅད་མཁྱེན་པའི་འཁྲུངས་རབས་ལ་བསྔགས་པ་དྲི་ཟའི་གླིང་བུ་ཞེས་བྱ་བ།

བེ་རི་འཇིགས་མེད་དབང་རྒྱལ། 

       དགེ་ལེགས་ཚོགས་གཉིས་རླབས་ཀྱི་རྩེད་འཇོ་ཡིས།།
       ས་གསུམ་ཤིས་པ་སྒྲུབ་པའི་བྱེད་པོ་གང༌།།
       སོར་རྟོགས་སྒྱུ་མའི་ཟློས་གར་ཤར་བའི་འཕྲུལ།།
       བདེ་ལྡན་ཞིང་གི་མགོན་པོས་སྣང་བ་སྩོལ།།

       དྲི་ཟའི་ན་ཆུང་གླུ་དང་འཐབ་པ་ཡི།།
       བཞི་ལྷག་དྲུག་ཅུའི་དབྱངས་ཀྱི་ཡན་ལག་འབུམ།།
       རྒྱུད་མངས་སྒྲ་ལས་འདྲེན་མཛད་ལྷག་པའི་ལྷ།།
       མཚོ་བྱུང་སྒེག་མོས་སྨྲ་བའི་ཤིས་པ་སྒྲུབས།།

       ལྷོ་རླུང་བསིལ་པོས་དྲག་ཏུ་བསྐུལ་བ་ལས།།
       སེམས་མེད་འཁྲི་ཤིང་བེམ་པོས་གར་རྩེན་ན།།
       དད་པའི་ཚ་ཟེར་སྙིང་ལ་ཟུག་པ་ཡིས།།
       བསྔགས་བརྗོད་པད་དཀར་མི་འཛུམ་རང་དབང་ཅི།།

       དཔག་ཡས་ཁ་འབབས་ཀླུང་བཞིའི་རྡུལ་སྙེད་ཀྱིས།།
       མཚོན་ནུས་མ་ཡིན་སྣང་མཐའི་ཟློས་གར་ལས།།
       མཐོང་དང་ཐོས་པའི་ཕུལ་བྱུང་སྤྲུལ་རབས་འགར།།
       བསྔགས་བརྗོད་དྲི་ཟའི་གླིང་བུ་འདི་ན་འཁྲོལ།།

       བདེ་གཤེགས་གསུང་རབ་ཀུན་གྱི་རབ་དང་ཕུལ།།
       ཟབ་བརླིང་ཡོན་ཏན་རྒྱ་མཚོའི་འཇུག་ངོགས་ཚུལ།།
       དྲི་བའི་རླབས་ཕྲེང་མཁའ་ལ་བརྩེགས་པའི་ཕུལ།།
       རབ་འབྱོར་གྲགས་པའི་བ་དན་སྲིད་ན་དཀར།།

       ཤེས་དང་ཤེས་བྱའི་མཐའ་དག་དངོས་པོའི་ཚུལ།།
       བདེན་མེད་ཐ་སྙད་རང་མཚན་གྲུབ་པའི་སྲོལ།།
       འབྱེད་མཁས་འཕགས་ཡུལ་པཎ་གྲུབ་བྱེ་བའི་དབུས།།
       རང་རྒྱུད་ཉི་གཞོན་ལེགས་ལྡན་འབྱེད་པ་གསལ།།

       མཐར་འཛིན་དགུན་གྱི་འཆིང་བརྒྱའི་སྦུབས་བསྟོར་ཅིང༌།།
       ཟླ་བའི་དགོངས་དོན་དཔྱིད་ཀྱི་འཛིན་མའི་དཔལ།།
       སྟོང་དང་རྟེན་འབྱུང་འགལ་མེད་སྒྲུབ་པའི་ཚུལ།།
       རྒྱབ་རྟེན་ལུང་དང་རིགས་པའི་ཁུ་བྱུག་སྙན།།

       ངན་རྟོག་སྒོ་ངའི་སྦུབས་རྒྱ་ལས་གྲོལ་ཅིང༌།།
       སྐྱེས་སྦྱངས་འདབ་མས་ཤེས་བྱའི་མཁའ་ལ་ལྡིང༌།།
       སྨྲ་ངན་མུལ་ནག་འཇོམས་པའི་མཆུ་སྡེར་འབར།།
       ཆོས་ཀྱི་གྲགས་པ་མཁའ་ལྡིང་དངོས་འདྲ་དྲན།།

       དངོས་སྟོབས་ཚུལ་གསུམ་རིགས་པའི་མཚོན་རྣོན་གྱིས།།
       ཕས་རྒོལ་སྙིང་གི་ལྐོག་མར་འབྱིན་པ་ལ།།
       ཕྱོགས་གླང་གྲགས་པའི་སྡེ་དང་མཉམ་མོ་ཞེས།།
       མཁས་གྲུབ་ལྷ་དབང་བློ་གྲོས་ལྷ་ཡིས་གླེང༌།།

       འཛམ་གླིང་དུམ་དྲུག་བགོས་པའི་དབུས་འགྱུར་ཞིང༌།།
       རྡོ་རྗེ་གདན་དུ་རྒོལ་ངན་གླང་སྨྱོན་འབུམ།།
       ཅིག་ཅར་ཀླད་བུམ་འགེམས་པའི་ལུང་རིགས་རྩལ།།
       སྨྲ་བའི་སེངྒེ་ཀརྨ་དེ་བ་བསྔགས།།

       དབེན་པའི་ནགས་སུ་སྒྲུབ་པའི་རྒྱལ་མཚན་སྒྲེངས།།
       བསིལ་ལྗོངས་ཞིང་དུ་ཐུགས་བསྐྱེད་རླབས་ཕྲེང་གཡོ།།
       ལེགས་པའི་བློ་གྲོས་དྲང་སྲོང་བྱེ་བའི་གཙུག།
       སཱ་ལའི་ཚལ་ན་དཔག་བསམ་ཤིང་བཞིན་མཛེས།།

       བདེ་ཆེན་ལྷན་ཅིག་སྐྱེས་པའི་ར་མ་ཎས།།
       དངོས་འཛིན་མགྲིན་བཅུར་རྒོལ་བའི་རརྔྣའི་ཁམས།།
       ཟག་མེད་དབྱིངས་སུ་རོལ་བ་ཨ་བྷྱ་ཡ།།
       ཕྱི་ནང་གྲུབ་མཐའ་རྒྱ་མཚོའི་ཕ་རོལ་སོན།།

       མ་རྒྱུད་རྡོ་རྗེ་ཐེག་པའི་རིམ་ལྔ་ལ།།
       བརྟེན་ནས་སྐྱེ་ཤི་བར་དོར་འཁོར་བའི་རྒྱུན།།
       རྣམ་དག་སྐུ་གསུམ་སྒྱུར་བའི་དྲིལ་བུ་བ།།
       གྲུབ་བརྙེས་བྱེ་བ་ཕྲག་བརྒྱའི་དབུས་ན་འཛེས།།

       ཟབ་གསང་རྫོགས་པ་ཆེན་པོའི་མན་ངག་མཛོད།།
       གངས་ཅན་ལོ་ཙཱ་བཻ་རོ་ཙ་ན་མཆོག།
       རྣམ་དཔྱོད་བློ་གྲོས་མཁའ་དང་མཉམ་མོ་ཞེས།།
       རྔོག་ལོ་ཆེན་པོས་བསྔགས་པ་དོན་ལ་གནས།།

       གྲུབ་པའི་སར་བསྐྱོད་རྗེ་འབངས་ཉེར་ལྔ་ལས།།
       ཐོགས་མེད་མཁའ་ལ་བྱ་ལྟར་ལྡིང་པ་ཡི།།
       རྒྱལ་བའི་གདུང་འཚོབ་སྣ་ནམ་ཡེ་ཤེས་སྡེ།།
       སྔ་འགྱུར་མཁས་གྲུབ་རྒྱ་མཚོའི་གཙུག་ན་མཐོ།།

       འགོས་ཀྱི་རུས་སུ་ཁུག་པ་ལྷས་བཙས་ཏེ།།
       ཕྱག་ཆེན་བཀའ་སྲོལ་རྒྱུད་པའི་མན་ངག་འབུམ།།
       འབེབས་མཁས་སྐད་གཉིས་སྨྲ་བའི་དབང་ཕྱུག་ཆེ།།
       གང་གི་མཚན་སྙན་ནམ་མཁའི་མཐའ་དང་འགྲོགས།།

       འཇམ་མགོན་སྙན་རྒྱུད་གདམས་པའི་རྒྱ་མཚོ་ལ།།
       དུས་ལས་གཡོལ་མེད་བསོད་ནམས་རླབས་ཀྱི་ཕྲེང༌།།
       རྩེན་མཁས་གདེངས་ཅན་བྱེ་བའི་བླ་མ་ཞེས།།
       ལབ་ཀྱི་སྒྲོལ་མའི་ལུང་བསྟན་གླིང་བུ་སྙན།།

       འཆད་པའི་འོད་ཞགས་རྒྱ་བོད་ཧོར་ན་གསལ།།
       རྩོད་པའི་འཕྲུལ་གྱིས་མི་སྟེགས་སྙིང་ཁམས་འབིགས།།
       རྩོམ་པའི་དཔའ་བོ་གཉིས་པ་ས་པཎ་ཞེས།།
       གྲགས་སྙན་ཁོར་ཡུག་རི་བོའི་མཐའ་ལ་འཁྲིལ།།

       འཛམ་གླིང་མཁས་རྒུའི་རལ་པའི་རྩེ་མོ་ན།།
       འཆད་རྩོད་རྩོམ་དང་གྲུབ་པའི་རྩེད་འཇོ་འབུམ།།
       འདོད་རྒུར་སྒྱུར་མཛད་དགེ་ལེགས་དཔལ་བཟང་པོར།།
       མཁས་རློམ་ཕལ་བ་བྱེ་བས་འགྲན་བཟོད་མིན།།

       བསྐལ་མང་བསོད་ནམས་ལི་ཤིའི་ཡལ་འདབ་ལ།།
       སྤྱོད་པའི་ལུས་སྟོབས་ལྷུན་པོའི་སྤོ་ལ་འགྲན།།
       རྨད་བྱུང་མཛད་པའི་ཕྱོགས་ཀྱི་གླང་པོའི་འགྲོས།།
       ཐུབ་བསྟན་ཁོར་ཡུག་འཛིན་མའི་དཔྱིད་དུ་དགེ།

       ཁ་བའི་རྡུལ་མང་བརྩེགས་པའི་ཀཻ་ལ་ཤ།།
       སྤོམ་མཐོས་གནམ་གྱི་ཀ་བ་སྙེམས་པའི་ཞིང༌།།
       རྩེ་གཅིག་སྒྲུབ་པའི་རྒྱལ་མཚན་སྒྲེང་པའི་གཙོ།།
       ཚེ་གཅིག་ཟུང་འཇུག་སར་བསྐྱོད་དབེན་ས་བ།།

       བློ་ཆེན་རྒྱལ་བའི་རིང་ལུགས་བཟང་པོའི་འཕྲིན།།
       གསེར་སྦྱངས་གཙང་མས་མཐའ་དག་ནོར་འཛིན་ཁྱོན།།
       ཟབ་རྒྱས་ཆོས་ཀྱི་རྒྱལ་མཚན་སྒྲེང་མཛད་པའི།།
       འཕྲིན་ལས་གཱངྒའི་རྡུལ་གྱི་རྗེས་སུ་སྙེགས།།

       བློ་གཏེར་ལུགས་བཟང་མང་རྩིའི་རྒྱལ་མཚན་མཛོད།།
       སྐལ་བཟང་བུང་བའི་དགའ་སྟོན་འབྱེད་པ་ལ།།
       ཡེ་ཤེས་སྣང་བ་འབུམ་གྱི་རྩེད་དགའི་རླབས།།
       འཇོ་མཛད་ཁྱོད་ནི་བཅུ་གཉིས་བདག་པོ་དངོས།།

       མི་འཇེད་ཞིང་གི་རྣམ་འདྲེན་བཞི་བའི་སྲོལ།།
       འཇམ་མགོན་བླ་མའི་ཐུགས་ཀྱི་དགོངས་པའི་མཐིལ།།
       དཔལ་ལྡན་སྙན་བརྒྱུད་གདམས་པའི་མཛོད་འཛིན་པ།།
       ཡེ་ཤེས་སྤྱན་ལྡན་ཀུན་གྱི་བླ་ན་ལྷག།

       དུས་ཀྱི་རྒུད་པའི་སྨག་རུམ་འཐུག་པོའི་ཀློང༌།།
       ལུང་རྟོགས་བསྟན་པའི་དགའ་ཚལ་བརྟ་པའི་སླད།།
       ཐུགས་བསྐྱེད་ཉི་མ་གཞོན་ནུའི་འཛུམ་རླབས་འབུམ།།
       སྤྲོ་མཁས་བསྟན་པའི་ཉི་མ་སྲིད་ཞིའི་མིག།

       ཐུབ་བསྟན་ས་ཆེན་དུས་ཀྱི་མུན་པའི་མཚོར།།
       བྱིང་པའི་གཉན་འཕྲང་དུ་ཁ་༔འཁྲུག་པའི་དུས།།
       སྟོབས་བཅུ་དབང་ཕྱུག་མི་ཡི་སེངགེ་གང༌།།
       གཡོལ་མེད་འཕྲིན་ལས་རྒྱ་མཚོའི་རླབས་དང་འགྲོགས།།

       ཆོས་ལྡན་ཁ་བའི་ཞིང་གི་མ་དྲོས་མཚོར།།
       བདུད་ཀྱི་རྨུ་ཐག་བྱེ་བས་དཀྲུགས་པ་ལས།།
       བཟད་དཀའི་གདུང་བའི་རླབས་ཕྲེང་འབུམ་འཁྲིགས་ཀྱང༌།།
       ནམ་ཡང་མི་ནུབ་ཐུགས་བསྐྱེད་ཉི་མ་གསལ།།

       མཚན་དཔེའི་ཟླ་ཞལ་གསར་པའི་འཛུམ་དཀར་རླབས།།
       དབང་ཕྱོགས་ཤར་རིའི་མཁའ་མཐར་འཕག་པའི་མོད།།
       ཆོས་ཚུལ་འོད་སྣང་མཛོད་ཀྱི་སྒོ་འཕར་འབུམ།།
       ཅིག་ཅར་འབྱེད་པའི་རྒྱལ་མཚན་སྲིད་ན་མཐོ།།

       སྲིད་གསུམ་དཔའ་པོའི་སྙིང་ཁམས་གཅིག་བསྡུས་ཀྱང༌།།
       མཚོན་ནུས་མ་ཡིན་རླབས་ཆེན་སྙིང་སྟོབས་ཅན།།
       གང་གི་རྒྱལ་ཐབས་ཟླ་གཞོན་ཞུན་མའི་ཁམས།།
       ནམ་ཡང་མི་ནུབ་མཁའ་མཐའི་ཐིག་ལེར་འཛུམ།།

       བསིལ་ལྡན་རྭ་བའི་ལོ་རྒྱུས་ལས་བརྩམས་པའི།།
       འཚེ་མེད་བདེན་པའི་ང་རོ་རེ་རེས་ཀྱང༌།།
       མ་རུང་དྲེགས་ལྡན་དམར་པོའི་རི་སྐྱེས་ཚོགས།།
       ཞུམ་པའི་སྒྱིད་པ་རླུང་གིས་ཤིང་བལ་བཞིན།།

       གང་གི་རླབས་ཆེན་ག་བུར་ཞུན་མའི་ཁམས།།
       གངས་ཅན་དབྱིག་འཛིན་ཕང་བར་འཛུམ་བཞིན་དུ།།
       སྒྲ་གཅན་མུན་པའི་མཆེ་འོག་ཚུད་ན་ཡང༌།།
       སྙན་པའི་འོད་དཀར་འཛམ་གླིང་ཕྱོགས་ཀུན་བརྡལ།།

       ཕྱག་ན་པདྨོ་བསྟན་འཛིན་རྒྱ་མཚོའི་སྡེས།།
       སྣང་མཐའི་སྤྲུལ་པའི་ཟློས་གར་ཁྱོད་ཉིད་ཅེས།།
       བསྔགས་པའི་མེ་ཏོག་གང་ལ་འཛུམ་པ་ཡི།།
       མཆོག་སྤྲུལ་དགེ་འདུན་ཆོས་ཀྱི་ཉི་མ་གསལ།།

       རྒྱལ་བསྟན་དཔྱིད་ཀྱི་འཛིན་མའི་ལྟོ་བ་ཡི།།
       དགེ་ལ་འདུན་པའི་ཡེ་ཤེས་མྱུ་གུའི་འཛུམ།།
       འཕྲིན་ལས་ལྗང་མདོག་གསར་པའི་ཕུན་ཚོགས་དཔལ།།
       གངས་ཅན་ཞིང་དུ་སླར་ཡང་འཁྲུངས་པ་བཟང༌།།

       གང་གི་ལང་ཚོའི་འཁྲི་ཤིང་མ་རྒྱས་ཀྱང༌།།
       སྨྲ་བའི་འདབ་བརྒྱ་ལྷུག་པར་གྲོལ་བ་ལས།།
       གོང་མའི་སྐྱེས་རབས་གདན་ས་བཅས་པ་ཀུན།།
       མ་ཐོགས་མདུན་དུ་སྤུངས་པའི་རྫས་བཞིན་གསུངས།།

       ཐུབ་བསྟན་འཛིན་མའི་དགེ་ལ་འདུན་པའི་མཁར།།
       ཡེ་ཤེས་སྤྲུལ་པའི་ཉི་གཞོན་འཛུམ་པ་ལས།།
       ལུགས་ཟུང་འཕྲིན་ལས་འོད་སྣང་འབུམ་ཕྲག་གིས།།
       ཕུན་ཚོགས་སྡེ་བཞིས་གངས་ཅན་འཚོ་བར་ངེས།།

       མཆོག་གི་སྤྲུལ་པའི་ཧ་རི་ཙནྡ་ན།།
       འབུས་པའི་མོད་ལ་ཀླ་ཀློའི་ངན་གཡོ་ཡིས།།
       གདུག་ཅན་ལག་འགྲོ་འབུམ་གྱིས་འཁྱུད་ན་ཡང༌།།
       བདེན་པའི་དྲི་བསུང་ཕྱོགས་ཀྱི་འཁོར་ལོར་བརྡལ།།

       དགུ་བཅུ་རྩ་བཞི་བྱེ་བའི་གྲོང་སྡེ་ཆེ།།
       ཤམ་བྷ་ལ་རུ་རིགས་ལྡན་ཀུན་གྱི་གཙོ།།
       ཀླ་ཀློའི་དཔུང་ཚོགས་ཕྱེ་མར་འཐག་བྱེད་པའི།།
       འཇམ་དབྱངས་གྲགས་པའི་མཚན་སྙན་ས་གསུམ་འགེངས།།

       དེ་ལྟར་སྤྲུལ་པའི་འཁྲུངས་རབས་འགའ་ཞིག་ལ།།
       མཚོ་བྱུང་མགྲིན་པའི་གླིང་བུ་ལས་ཕྱུང་པའི།།
       སྙན་ཚིག་སྙན་དགུར་འཁྲོལ་བའི་བསྟོད་ཚིག་འདི།།
       འཛད་མེད་བསོད་ནམས་གཏེར་གྱི་དཔྱིད་དུ་སྤེལ།།

       སྤེལ་ལེགས་ཚིག་སྦྱོར་རྒྱ་མཚོའི་དབྱངས་ཀྱི་སྒྲ།།
       སྒྲ་དབྱངས་ལྷ་མོ་དགྱེས་སྐྱེད་ངག་གི་དཔལ།།
       དཔལ་ལྡན་གསང་གསུམ་ཡོན་ཏན་རྒྱ་མཚོའི་ཟླ།།
       ཟླ་མེད་མཛད་པའི་འཕྲིན་དང་འགྲོགས་ནས་གླེང༌།།

       གླེང་པ་འདི་ཡང་འདི་དང་ཕྱི་མའི་དོན།།
       དོན་གཉིས་བདེ་ཆེན་བདེ་བླག་འགྲུབ་པའི་སླད།།
       སླད་ཀྱང་གང་གི་གངྒཱའི་བྱེ་སྙེད་གྲངས།།
       གྲངས་མེད་སྤྲུལ་དང་སྤྲུལ་པས་རྗེས་བཟུང་ཆེད།།

       ཆེད་དུ་འབད་པའི་ངལ་བ་མི་ལྡན་ཡང༌།།
       ཡང་ཡང་འགྲོ་འདིའི་རྒུད་ཚོགས་འཇོམས་པའི་ཐུགས།།
       ཐུགས་རྗེ་རླབས་ཀྱི་ཟེགས་མ་འཐོར་བའི་ཆུ།།
       ཆུ་གཏེར་རྣམ་བཞིའི་རྡུལ་ལ་སྙེམས་པར་འཚལ།།

       ཕལ་གྱི་ཡོན་ཏན་ཡུངས་འབྲུའི་མཆེད་ཟླ་ལ།།
       འགོད་མཁས་གསང་གསུམ་ཡོན་ཏན་ལྷུན་པོའི་མཛོད།།
       གང་གི་སྐྱེས་རབས་མནྡ་ར་བའི་ཕྲེང༌།།
       བསྒྲིགས་པའི་རླབས་ཆེན་རྣམ་དཀར་བྱེ་བའི་མཐུས།།

       བསྟན་འཛིན་དགེ་ལ་འདུན་པའི་རྩ་བ་བརླིང༌།།
       ཡེ་ཤེས་འཕྲིན་ལས་རྒྱ་མཚོའི་ཡལ་འདབ་གྲོལ།།
       ཕུན་ཚོགས་སྙིང་སྟོབས་དཔལ་གྱི་འབྲས་བཟང་བརྗིད།།
       མཆོག་སྤྲུལ་ཡོངས་འདུའི་དབང་པོ་ཞབས་བརྟན་ཤོག།

       ཐུབ་བསྟན་འཛིན་པ་དགེ་འདུན་རྒྱ་མཚོའི་ཀློང༌།།
       ཡེ་ཤེས་འཕྲིན་ལས་རླབས་ཀྱི་རྩེ་འཇོ་རྒོད།།
       ཕུན་ཚོགས་ལུགས་ཟུང་དཔལ་གྱིས་བསིལ་ལྗོངས་ཁྱོན།།
       རྫོགས་ལྡན་དབྱར་གྱི་བཞིན་རས་ངོམས་པར་ཤོག།

       བདུད་ཀྱིས་མི་ཐུབ་ལུང་རྟོགས་བསྟན་པའི་སྲོག།
       འཛིན་མཁས་དགེ་ལ་འདུན་པའི་ཡེ་ཤེས་ཀྱི།།
       འཕྲིན་ལས་སྐོར་གསུམ་སྒང་དྲུག་རུ་བཞིའི་ཁྱོན།།
       ཕུན་ཚོགས་འོད་སྣང་འབར་བས་ཤིས་གྱུར་ཅིག།

       ལྷར་བཅས་འགྲོ་བས་གཙུག་གིས་མཆོད་པ་ཡི།།
       ཞབས་སྐྱེས་རྩིབས་སྟོང་འཁོར་ལོའི་རེ་ཁྭའི་རྡུལ།།
       ལུགས་ཟུང་བཀྲ་ཤིས་ལྷུན་པོའི་གདན་ས་ཆེའི།།
       མི་འཇིགས་སེངྒེའི་ཁྲི་ལ་མཛེས་གྱུར་ཅིག།

       མ་རུང་སྒྲ་གཅན་ཁ་ལས་གྲོལ་བ་ཡི།།
       མཚན་དཔེའི་ཟླ་བ་གསར་པའི་བཞིན་རས་འཛུམ།།
       གཞིས་བྱེས་སྐལ་བཟང་བྱེ་བ་ཕྲག་བརྒྱ་ཡིས།།
       དད་པའི་མིག་གི་བདུད་རྩིའི་དཔལ་ཐོབ་ཤོག།

       ཐོས་བསམ་སྒོམ་དང་འཆད་རྩོད་རྩོམ་པའི་འཕྲུལ།།
       རྒྱན་དྲུག་གཅིག་ཏུ་བསྡུས་འདྲའི་རྣམ་དཔྱོད་ཀྱིས།།
       རབ་འབྱམས་སྲིད་གསུམ་ཞིང་གི་ཁང་བཟང་རྩེར།།
       ལུང་རྟོགས་བསྟན་པའི་རྒྱལ་མཚན་བསྒྲེང་པར་ཤོག།

       གཞོམ་མེད་སྙིང་སྟོབས་རྡོ་རྗེའི་རུ་མཚོན་གྱིས།།
       ཕས་རྒོལ་བྲག་རི་བསྙིལ་པའི་ཡབ་མེས་སྲོལ།།
       རླབས་ཆེན་ལོ་རྒྱུས་གཙང་མའི་འཇུག་ངོགས་དེར།།
       ཞུགས་ནས་སྡེ་བཞིས་གངས་ཅན་འཚོ་བར་ཤོག།

       གཞིས་བྱེས་སྤུན་ཟླ་རང་རིགས་འོ་མའི་རྡུལ།།
       བསིལ་ལྡན་ར་བའི་ཕང་པར་རབ་འཁྱིལ་ཏེ།།
       ཕུན་ཚོགས་རང་དབང་ནོར་བུས་ཡོངས་གཏམས་ནས།།
       རྫོགས་ལྡན་རླབས་ཀྱི་རྩེད་འཇོ་རྒོད་པར་ཤོག།

       ཕྱག་ན་པདྨོའི་འདབ་སྟོང་ལྷུག་པའི་འཛུམ།།
       གཞལ་མེད་གྲུ་འཛིན་ཞིང་དུ་བཞད་དང་ལྷན།།
       རྨད་བྱུང་དགའ་བ་བརྒྱ་ལྡན་ཕོ་བྲང་ཆེ།།
       ཕུན་ཚོགས་ཕྱོགས་ལས་རྣམ་པར་རྒྱལ་གྱུར་ཅིག།

       གངས་ལྗོངས་དབྱིག་འཛིན་མངོན་དགའི་སྐྱེད་ཚལ་ན།།
       གངས་ཅན་མགོན་པོ་རྒྱལ་བ་ཡབ་སྲས་གཉིས།།
       གངས་དང་སེངྒེ་ཇི་བཞིན་མཉམ་འཛོམས་ཏེ།།
       གངས་རིའི་ཞིང་འདི་རྟག་ཏུ་དགེ་གྱུར་ཅིག།

       དེ་ཡི་མཐུ་ལས་ཡངས་པའི་རྒྱལ་ཁམས་ཀུན།།
       ཀུན་བཟང་ཞིང་གི་དག་པའི་ལུས་ཅན་བཞིན།།
       བཞིན་བཟང་ཞི་འཇམ་བདེ་བས་འགྲོ་བ་འདི།།
       འདི་དང་ཕྱི་མ་ཀུན་ཏུ་དགེ་གྱུར་ཅིག།

       རྣམ་དག་ངེས་འབྱུང་རོལ་པའི་འཁྲི་ཤིང་ལ།།
       མན་ངག་བདུན་གྱི་གསེར་རིའི་ཕྲེང་བ་མཛེས།།
       མཐའ་བྲལ་ལྟ་བའི་བང་རིམ་མངོན་མཐོ་བ།།
       ཐུབ་བསྟན་གླིང་བཞི་དབུས་ན་མཛེས་གྱུར་ཅིག།

       ཐུན་མོང་ལམ་སྦྱངས་གསེར་གྱི་ཡོལ་གོ་ལ།།
       རྣམ་དག་རིམ་གཉིས་གདོང་ལྔའི་འོ་མའི་མཚོ།།
       ཡོངས་འཁྱིལ་བླ་མེད་གསང་བ་འབུམ་སྡེའི་མཛོད།།
       དབང་བསྒྱུར་རྡོ་རྗེ་ཐེག་པའི་རྩེར་སོན་ཤོག།

       ཚེ་རབས་ཀུན་ཏུ་སོར་རྟོགས་སྒྱུ་མའི་གར།།
       གསུམ་ལྡན་རྗེ་བཙུན་བླ་མ་གང་དེ་ཡིས།།
       བརྩེ་ཆེན་ཀྱོ་བ་རྣོན་པོའིགློག་འཕྲུལ་ལས།།
       སྐད་ཅིག་ཙམ་ཡང་ལྡོག་པར་མ་གྱུར་ཅིག།

       མཐོང་གྲོལ་མཚན་དཔེའི་ཆ་ཤས་རྫོགས་པའི་སྐུ།།
       ཐོས་གྲོལ་བཞི་ལྷག་དྲུག་ཅུའི་དབྱངས་སྙན་གསུང༌།།
       མོས་གྲོལ་ཟབ་ཡངས་སྡེ་ཚན་ཉེར་གཅིག་ཐུགས།།
       མཚུངས་མེད་དཔལ་ལྡན་བླ་མའི་བཀྲ་ཤིས་ཤོག།

ཅེས་དུས་གསུམ་རྒྱལ་བ་ཐམས་ཅད་ཀྱི་སོ་སོར་་རྟོགས་པའི་མཁྱེན་རབ་ཅིག་ཏུ་བསྡུས་པའི་བདག་ཉིད་ནུབ་ཕྱོགས་བདེ་ལྡན་ཞིང་གི་མགོན་པོ་ཀུན་གཟིགས་སྣང་བ་མཐའ་ཡས་མཆོག་གི་སྤྲུལ་པའི་ཟློས་གར་ཀླུང་བཞིའི་རྡུལ་དང་སྡེབ་པ་ལས།བསྟན་འགྲོའི་དོན་ལ་གཞན་དྲིང་མེད་པའི་འཕྲིན་ལས་ཅན་གྱི་མཐོང་ཐོས་ཀྱི་སྤྲུལ་རབས་འགའ་ཞིག་ལ་བསྔགས་པ་བརྗོད་པ་དྲི་ཟའི་གླིང་བུ་ཞེས་པ་འདི་ནི།མགོན་པོ་གང་གི་ཞལ་གྱི་བུམ་བཟང་ལས་མདོ་སྔགས་ཀྱི་གསེར་ཆོས་དུ་མ་མནོས་པའི་སྐལ་བཟང་ཐོབ་པའི་གངས་ཅན་མདོ་ཁམས་ཏྲེ་ཤོད་ཡུལ་སྐྱེས་གཞོན་ནུ་རིག་བྱེད་སྨྲ་བ་བློ་བཟང་ཐུབ་བསྟན་འཇིགས་མེད་དབང་རྒྱལ་ལམ།མིང་གཞན་ངག་དབང་དབྱངས་ཅན་དགྱེས་པའི་བློ་ལྡན་དུ་འབོད་པས།རབ་བྱུང་བཅུ་བདུན་པའི་ཉག་མ་བཅུ་པ་འཛིན་བྱེད་ཅེས་པ་མེ་བྱིའི་གནམ་ལོ་གསར་དུ་བཞད་པའི་ཆོ་འཕྲུལ་ཟླ་བའི་དཀར་ཕྱོགས་དགའ་བ་དང་པོའི་ཚེས་བཟང་ལ་རང་ཤག་རྫ་མའི་སྤྱིལ་བུ་ལྔ་རིག་ནོར་བུའི་ལྡིངས་ཁང་དུ་སྦྱར་བ་དགེ་ལེགས་འཕེལ།།  །།